CELEX: 
Language: lt
Date: 2022-01-21 00:00:00
Title: KOMISIJOS ĮGYVENDINIMO REGLAMENTAS (ES) /... kuriuo nustatomos Europos Parlamento ir Tarybos direktyvos (ES) 2019/883 taikymo taisyklės dėl išsamių Sąjungos rizika grindžiamo inspektuotinų laivų atrankos mechanizmo elementų

KOMISIJOS ĮGYVENDINIMO REGLAMENTAS (ES) …/...
            
            
               2022 01 21
            
            
               kuriuo nustatomos Europos Parlamento ir Tarybos direktyvos (ES) 2019/883 taikymo taisyklės dėl išsamių Sąjungos rizika grindžiamo inspektuotinų laivų atrankos mechanizmo elementų
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2019 m. balandžio 17 d. Europos Parlamento ir Tarybos direktyvą (ES) 2019/883 dėl uosto priėmimo įrenginių, į kuriuos pristatomos laivų atliekos, kuria iš dalies keičiama Direktyva 2010/65/ES ir panaikinama Direktyva 2000/59/EB
                  1
               , ypač į jos 11 straipsnio 2 dalies antrą pastraipą,
            
            
               kadangi:
            
            
               (1)siekiant veiksmingai spręsti jūrą teršiančių šiukšlių ir kitų į jūros aplinką patenkančių laivybos atliekų problemą itin svarbu, kad būtų veiksmingai užtikrinamas pareigos pristatyti atliekas į uosto priėmimo įrenginius vykdymas;
            
            
               (2)remiantis Direktyvos (ES) 2019/883 11 straipsnio 2 dalimi, taikant bendrą Sąjungos rizika grindžiamą atrankos mechanizmą turėtų būti sudarytos vienodos inspektuotinų laivų atrankos sąlygos;
            
            
               (3)sukūrus Sąjungos rizika grindžiamą atrankos mechanizmą, atitinkamos valstybių narių institucijos turės pagalbinę priemonę, padedančią vykdyti inspektavimo įsipareigojimus pagal Direktyvos (ES) 2019/883 11 straipsnio 1 dalį;
            
            
               (4)siekiant įvertinti riziką, kad laivas nesilaiko Direktyvoje (ES) 2019/883 nustatytų pareigų, turėtų būti atsižvelgiama į keletą parametrų, kurie kartu aiškiai rodytų esant tokią riziką. Tai turėtų būti šie parametrai: atliekų pristatymo reikalavimų nesilaikymas arba reikalavimų nesilaikymo požymiai; laikotarpis, praėjęs nuo paskutinio inspektavimo; ankstesni atitinkamų uosto direkcijų pranešimai apie reikalavimų nesilaikymą; ankstesnis ir kitas įplaukimo uostai; tam laivui taikoma kokia nors išimtis ir į sistemas „SafeSeaNet“ ir THETIS-EU įtraukta informacija;
            
            
               (5)siekiant nustatyti vienodas inspektuotinų laivų atrankos sąlygas, būtina, kad valstybės narės taikytų suderintą metodiką. Todėl pagal Direktyvą (ES) 2019/883 priimami įgyvendinimo aktai turėtų būti įgyvendinimo reglamentai;
            
            
               (6)šiame reglamente nustatytos priemonės atitinka Jūrų saugumo ir teršimo iš laivų prevencijos komiteto nuomonę, 
            
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               1.
                     Inspektavimo tikslais valstybės narės Direktyvos (ES) 2019/883 3 straipsnio 1 dalies a punkte nurodytus laivus priskiria šioms rizikos lygio kategorijoms:
            
            
               –a)
                     1 rizikos lygio (didelė rizika);
            
         
         
            
               –b)
                     2 rizikos lygio (vidutinė rizika);
            
            
               –c) 
                     3 rizikos lygio (nedidelė rizika);
            
            
               –d)
                     4 rizikos lygio (minimali rizika).
            
            
               2.
                     Kiekvieno laivo rizikos lygio kategorija nustatoma remiantis priedo 1 lentelėje nustatytais rizikos parametrais. 
            
            
               3.
                     Priedo 1 lentelėje nustatyti rizikos lygio parametrai taikomi pagal priedo 1–4 punktuose nurodytą metodiką.
            
            
               2 straipsnis
            
            
               Laikydamosi Direktyvos (ES) 2019/883 11 straipsnyje nustatytų inspektavimo įsipareigojimų, valstybės narės laikosi šių reikalavimų:
            
            
               (a)teikia pirmenybę didesnės rizikos lygio kategorijos laivų inspektavimui;
            
            
               (b)atsitiktine tvarka atrenka ne mažiau kaip 1 % kiekvienais metais inspektuotinų laivų skaičiaus.
            
            
               3 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
            
               Priimta Briuselyje 2022 01 21
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 151, 2019 6 7, p. 116. 
               
            
      
    ---documentbreak--- 
      
         
         
            
               PRIEDAS 
            
            
               Metodika
            
            
               1.Nustatant laivo rizikos lygį naudojami 1 lentelėje nustatyti rizikos parametrai.
            
            
               2.Kiekvienam 1 lentelėje nurodytam rizikos parametrui priskiriamas skirtingas rizikos lygį nurodantis spalvos kodas: raudona (didelė), oranžinė (vidutinė) arba geltona (maža).
            
            
               3.Rizikos lygio priskyrimas laivui remiantis 1 lentelėje pateiktais perspėjimais dėl rizikos parametrų yra grindžiamas 2 lentelėje nustatytais kriterijais.
            
            
               4.Kad 2 lentelėje nustatyti rizikos lygiai galėtų būti priskiriami taikant kelis vienu metu aktyvius perspėjimus, gali būti taikomi 3 lentelėje nustatyti perskaičiavimo koeficientai.
            
            
            
               1 lentelė. Rizikos parametrai
            
            
            
                     
                        Rizikos parametro numeris
                     
                  
                  
                     
                        Perspėjimo rizikos lygis (spalvos kodas)
                     
                  
                  
                     
                        Rizikos parametro apibūdinimas
                     
                  
                  
                     
                        Perspėjimo dėl rizikos parametro aktyvavimo kriterijai
                     
                  
                  
                     
                        Perspėjimo dėl rizikos parametro panaikinimo kriterijai 
                     
                  
               
                     
                        1
                     
                  
                  
                     
                        Oranžinė
                     
                  
                  
                     
                        Nesilaikoma Direktyvos (ES) 2019/883 6 straipsnyje nustatytų išankstinio pranešimo apie atliekas reikalavimų.
                     
                     
                  
                  
                     
                        Perspėjimas aktyvuojamas, jei išankstinis pranešimas apie atliekas nebuvo išsiųstas arba jame nepateikta privaloma informacija.
                     
                  
                  
                     
                        Perspėjimas skaičiuojamas A uostui remiantis į A uostą išsiųstu išankstiniu pranešimu apie atliekas. Kiekviename uoste perspėjimas turi būti vertinamas iš naujo.
                     
                  
               
                     
                        2
                     
                  
                  
                     
                        Oranžinė
                     
                  
                  
                     
                        Operatoriaus, agento arba kapitono pagal Direktyvos (ES) 2019/883 6 straipsnį pateikta informacija 
                     
                     
                  
                  
                     
                        Perspėjimas aktyvuojamas, jei patikrinus išankstinio pranešimo apie atliekas turinio teisingumą nustatoma, kad laivas gali neatitikti direktyvos reikalavimų.
                     
                  
                  
                     
                        Perspėjimas skaičiuojamas A uostui remiantis į A uostą išsiųstu išankstiniu pranešimu apie atliekas. Kiekviename uoste perspėjimas turi būti vertinamas iš naujo.
                     
                  
               
                     
                        3
                     
                  
                  
                     
                        Oranžinė
                     
                  
                  
                     
                        Pagal Direktyvos (ES) 2019/883 10 straipsnį atliktų ankstesnių inspektavimų data
                     
                  
                  
                     
                        Perspėjimas aktyvuojamas, jei laivas nebuvo inspektuotas pagal Direktyvos (ES) 2019/883 10 straipsnį per pastaruosius 12 mėnesių.
                     
                     
                        Pastaba. Šis perspėjimas turėtų tapti aktyvus tik po 2022 m. birželio 28 d.
                     
                  
                  
                     
                        Perspėjimas panaikinamas pagal Direktyvos (ES) 2019/883 14 straipsnio 2 dalies a punktą užregistravus inspektavimo rezultatus.
                     
                  
               
                     
                        4
                     
                  
                  
                     
                        Raudona
                     
                  
                  
                     
                        Uosto priėmimo įrenginių inspektavimo institucijų, uostų administracijų ar kitų kompetentingų įstaigų parengtas (-i) pranešimas (-os), kuriame (-iuose) nurodyta, kad laivas nesilaikė Direktyvos (ES) 2019/883 7 straipsnio
                     
                  
                  
                     
                        Perspėjimą THETIS-EU sistemoje rankiniu būdu aktyvuoja uosto priėmimo įrenginių inspektoriai.
                     
                  
                  
                     
                        Perspėjimas panaikinamas, jei užbaigus inspektavimą (statusas „Inspektuota“) nenustatyta reikalavimų nesilaikymo atvejų. 
                     
                  
               
                     
                        5
                     
                  
                  
                     
                        Oranžinė
                     
                  
                  
                     
                        Perspėjimas dėl uosto priėmimo įrenginių reikalavimų nesilaikymo
                     
                  
                  
                     
                        Perspėjimas aktyvuojamas, jei per pastaruosius 6 mėnesius nustatyta, kad laivas nesilaiko uosto priėmimo įrenginių reikalavimų, ir atitinkamas pranešimas yra pateiktas THETIS-EU sistemoje.
                     
                  
                  
                     
                        Perspėjimas panaikinamas, jei užbaigus inspektavimą (statusas „Inspektuota“) nenustatyta reikalavimų nesilaikymo atvejų.
                     
                  
               
                     
                        6
                     
                  
                  
                     
                        Oranžinė
                     
                  
                  
                     
                        Pakankamas atliekoms skirtos talpyklos tūris
                     
                  
                  
                     
                        Perspėjimas aktyvuojamas, jei, remiantis 8 straipsnio 4 dalies b punkto taikymo kriterijais, laikoma, kad laive esančios atliekoms skirtos talpyklos tūris nepakankamas.
                     
                  
                  
                     
                        Perspėjimas skaičiuojamas A uostui remiantis į A uostą išsiųstu išankstiniu pranešimu apie atliekas. Kiekviename uoste perspėjimas turi būti vertinamas iš naujo.
                     
                  
               
                     
                        7
                     
                  
                  
                     
                        Geltona
                     
                  
                  
                     
                        Kitas įplaukimo uostas
                     
                  
                  
                     
                        Laikoma, kad rizikos lygis padidėja, jei tai ne ES arba nežinomas uostas. Skaičiuojant šį perspėjimą, Islandijoje, Norvegijoje, Jungtinėje Karalystėje (įskaitant Meno salą, Normandijos salas ir Gibraltarą) esantys uostai ir Baltijos jūroje esantys Rusijos uostai laikomi ES.
                     
                  
                  
                     
                        Perspėjimas skaičiuojamas A uostui remiantis į A uostą išsiųstu išankstiniu pranešimu apie atliekas. Kiekviename uoste perspėjimas turi būti vertinamas iš naujo.
                     
                  
               
                     
                        8
                     
                  
                  
                     
                        Geltona
                     
                  
                  
                     
                        Ankstesnis įplaukimo uostas
                     
                  
                  
                     
                        Laikoma, kad rizikos lygis padidėja, jei tai ne ES uostas. Skaičiuojant šį perspėjimą, Islandijoje, Norvegijoje, Jungtinėje Karalystėje (įskaitant Meno salą, Normandijos salas ir Gibraltarą) esantys uostai ir Baltijos jūroje esantys Rusijos uostai laikomi ES.
                     
                  
                  
                     
                        Perspėjimas skaičiuojamas A uostui remiantis į A uostą išsiųstu išankstiniu pranešimu apie atliekas. Kiekviename uoste perspėjimas turi būti vertinamas iš naujo.
                     
                  
               
                     
                        9
                     
                  
                  
                     
                        Geltona
                     
                  
                  
                     
                        Perspėjimas dėl išimties
                     
                  
                  
                     
                        Perspėjimas aktyvuojamas, jei laivui yra taikoma išimtis ir jis nebuvo inspektuotas 12 mėnesių, siekiant užtikrinti, kad tokie laivai būtų įtraukti į inspektavimą.
                     
                  
                  
                     
                        Kiekviename uoste perspėjimas turi būti vertinamas iš naujo.
                     
                  
               
                     
                        10
                     
                  
                  
                     
                        Raudona
                     
                  
                  
                     
                        Perspėjimas dėl incidento, priskiriamo su atliekomis susijusių incidentų tipui
                     
                  
                  
                     
                        Perspėjimas aktyvuojamas, jei ankstesniame uoste dėl to laivo sistemoje „SafeSeaNet“ pateiktas pranešimas apie incidentą, priskiriamą su atliekomis susijusių incidentų tipui.
                     
                  
                  
                     
                        Perspėjimas panaikinamas, kai užbaigiamas inspektavimas (statusas „Inspektuota“), o inspektuojant nenustatyta reikalavimų nesilaikymo atvejų, arba kai incidentas sistemoje „SafeSeaNet“ yra neaktyvus.
                     
                  
               
            
               2 lentelė. Rizikos lygių priskyrimas pagal aktyvių perspėjimų skaičių
            
            
                     
                        Rizikos lygių kriterijai
                     
                  
               
                     
                        1 rizikos lygis
                     
                  
                  
                     
                        Vienas arba daugiau raudonų perspėjimų
                     
                  
               
                     
                        2 rizikos lygis
                     
                  
                  
                     
                        Vienas arba daugiau
                           1
                         oranžinių perspėjimų
                     
                  
               
                     
                        3 rizikos lygis
                     
                  
                  
                     
                        Vienas arba daugiau1 geltonų perspėjimų
                     
                  
               
                     
                        4 rizikos lygis
                     
                  
                  
                     
                        Aktyvių perspėjimų nėra
                     
                  
               
            
               3 lentelė. Perskaičiavimo koeficientai, skirti sujungti keliems vienu metu aktyviems parametrams, kad būtų galima taikyti 2 lentelėje nustatytus rizikos lygius.
            
            
                     
                        Perskaičiavimo koeficientas
                     
                  
               
                     
                        Trys geltoni perspėjimai
                     
                  
                  
                     
                        Vienas oranžinis perspėjimas
                     
                  
               
                     
                        Trys oranžiniai perspėjimai
                     
                  
                  
                     
                        Vienas raudonas perspėjimas
                     
                  
               
         
         
            
                  
                     (1)
                  
                        Iki skaičiaus, kurį pasiekus pradedamas taikyti perskaičiavimo koeficientas.